Feliks Brojer narodźi so 1988 w Zhorjelcu a wotrosće w Budyšinje. Jako sydomlětny dósta swoje prěnje klawěrne hodźiny. Tym přizamknje so zakładne wukubłanje – teorija a klawěr – na Budyskej wokrjesnej hudźbnej šuli. Runočasnje dósta tež pišćelowu wučbu. Feliks Brojer studowše katólsku cyrkwinsku hudźbu, cembalo a pišćele na wysokej šuli cyrkwinskeje hudźby w Drježdźanach. Jeho docenća běchu m.d. prof. dr. dr. h.c. Christfried Brödel (dirigat), prof. Sabine Bräutigam (klawěr) a Rafael Alpermann (cembalo) kaž tež Merit Eichhorn, organist křižneje cyrkwje Holger Gehring a tachantski organist Dježdźanskeje katedraly Thomas Lennartz (pišćele, imorowizacija). 2011 skutkowaše Feliks Brojer jako praktikant cyrkwinskeje hudźby na hłownej katedrali w Paderbornje.
Wšelakore kursy a dalšu wučbu dóstanješe Feliks Brojer mjez druhim tež pola Gereona Krahforsta, Frédérica Championa a prof. Wolfganga Zerera.
Z lěta 2005 je Feliks Brojer tajny zastupny organist katólskeje tachantskeje wosady „Swj. Pětra“ w Budyšinje, k tomu asistent tachantskeho kantora Friedemanna Bejmu a katólskeho tachantskeho chóra „Swj. Pětra“. Nimo toho bě wón w mjezyčasu projektny nawjednik serbskeho katólskeho cyrkwinskeho chóra Budyskeje serbskeje cyrkwje „Našeje lubeje knjenje“. 2014-2015 skutkowaše Feliks Brojer tež jako organist (ad interim) při Drježdźanskej dwórskej cyrkwi. Nahrałanje CDjow a pišćelowe koncerty po cyłej Němskej (m.d. w lutherskej farsekj cyrkwie „Swj. Marje“ w Marburgu, w kathedrali „Swj. Jadwigi“ w Berlinje, w simultanej hłownej cyrkwi we Wetzlaru a w hłownej cyrkwi we Altenbergu) wudospołnja swoje hudźbne dźěło. Feliks Brojer dopokaza wulki repertoire pišćeloweje literatury; stara hudźba kaž tež interpretacija a zachowanje regionalnej literatury je jemu wosebite čežišćo.
Často koncertuje tež zhromadnje jako duo z sopranistku Katrin Pehla-Döringowej, mjez druhim z duchownym programom „AVE - zynki z njebjes“.
Jako pišćelowy wučer, organist (m.d. w klóštrje Marija hwězda w Pančicach) a nawjednik při wšelakorych chórowych projektach, skutkuje Feliks Brojer tež jako komponist, zwjetša duchowneje hudźby. 2012 wudoby sej při „2. serbskim kompozitoriskim wubědźowanju“ Zwjaska serbskich spěwarskich towarstwow z.t. 1. a 2. myto ze serbskimaj chórowymaj twórbomaj „Wuznaće“ a „Strowa sy, Marija“.
szl_Latn hrv_Latn szl_Latn ces_Latn szl_Latn